Imtella' Ġunju 23, 2020 - Aġġornata 23 Ta' Ġunju, 2020 9:46pm Ħames gruppi bi preżenza fuq il-midja soċjali organizzaw protesta kontra l-immigrazzjoni illegali quddiem il-bini tal-Parlament. Il-Mexxej tal-Imperium Europa, Norman Lowell, qal li l-multikulturaliżmu ġab diżastru madwar id-dinja. Is-Sur Lowell qal li l-għaqdiet mhux governattivi, li sejħilhom tradituri tal-poplu, qed imexxu l-pajjiż. Hu kkritika lill-membri parlamentari taż-żewġ naħat u wera l-fehma li l-pajjiż għandu jkollu president li jivvutaw għalih in-nies u fi kliemu jkollu l-poter li jaġixxi. Is-Sur Lowell qal li dan għandu jagħżel 12-il persuna minn diversi oqsma fosthom nies miċ-ċivil biex jindirizza l-problema tal-immigrazzjonali illegali mill-għeruq fl-Unjoni Ewropea. Żied li l-pajjiż għandu bżonn it-tielet partit biex fi kliemu jkun hawn vuċi waħda kontra l-immigrazzjoni illegali. L-attivist Ray Ambrogio qal li l-Prim Ministru qed jonqos bil-kbir fuq l-immigrazzjoni illegali b'konsegwenza li s-sigurtà tal-pajjiż hi mhedda. Wera l-fehma li l-Unjoni Ewropea għandha ttina iżjed fondi Ewropej biex tissaħħaħ il-flotta tal-Forzi Armati u flimkien mal-Italja, il-pajjiż jiddefendi l-fruntieri Ewropej. Kompla li r-rilokazzjoni tal-immigranti m'għandhiex issir fil-pajjiżi Ewropej iżda f'pajjiż li sejjaħ stabbli fl-Afrika fosthom ir-Rwanda. Appella lill-Gvern biex ma jdaħħalx iktar immigranti u ħeġġeġ lill-Gvern biex bħall-Ungerija u l-Polonja juża d-dritt tal-veto fuq din il-kwistjoni.